Bybelskool » Word alle mense gered deur Christus se verlossing? – Romeine 5:12-21
Toe Adam gesondig het, het sonde in die wêreld ingekom en deur Adam se sonde ook die dood. En so het die dood tot alle mense deurgedring, want almal het gesondig. Reeds voordat die wet gegee is, het mense gesondig, alhoewel sonde nog nie so spesifiek toegereken kan word as daar geen wet is nie. Die mense tussen Adam en Moses het in elk geval almal gesterf, al was hulle nie soos Adam ongehoorsaam aan 'n uitdruklike opdrag van God nie. Adam was in 'n sekere sin 'n heenwysing na Hom wat sou kom. Tog is daar 'n ernstige verskil tussen ons sonde en God se genadegeskenk van vergifnis. Want die oortreding van hierdie een mens, Adam, het die dood van baie veroorsaak, maar die ander mens, Jesus Christus, het soveel meer gedoen: die genade van God, ja, sy genadegeskenk wat Hy deur Jesus Christus aan baie mense gee, oortref alles! En die resultaat van God se genadegeskenk verskil radikaal van die resultaat van die een mens, Adam, se sonde. Want hierdie een mens se sonde het gelei tot veroordeling, maar ons ontvang die genadegeskenk van God se vryspraak, al staan ons skuldig aan 'n menigte oortredings. Die oortreding van hierdie een mens, Adam, het veroorsaak dat die dood oor ons regeer, maar deur die een mens, Jesus Christus, word vir ons nog veel meer gegee: Almal wat God se oorvloedige genadegeskenk van vryspraak ontvang, sal koninklik oor die sonde en die dood triomfeer. Ja, Adam se een oortreding het God se veroordeling oor almal gebring, maar net so het Christus se een daad van gehoorsaamheid vryspraak en lewe vir almal gebring. Omdat een persoon aan God ongehoorsaam was, het baie mense sondaars geword. Net so sal baie deur die gehoorsaamheid van hierdie één, ánder Mens tot regverdiges verklaar word. God se wet is gegee sodat alle mense kon sien hoe groot en baie hulle oortredings is. Maar hoe meer die sonde geword het, hoe oorvloediger het God se genade geword. Die gevolg hiervan is dat net soos die sonde oor almal regeer het en die dood oor hulle gebring het, God se genade nou regeer. Dit laat ons nou as regverdiges voor God staan, en loop uit op die ewige lewe wat ons deur Jesus Christus ons Here sal ontvang. (NLV)
1. Paulus verklaar dat alle mense weens die sondeval die dood verdien. Almal wat egter God se genadegeskenk van vryspraak ontvang deur Jesus Christus ontvang die ewige lewe. Hoe help dit jou om die uitverkiesing te verstaan?
2. Die uitverkiesing laat ons nou as regverdiges voor God staan met die ewige lewe wat vir ons wag. Watter effek het dit op jou lewenstyl hier en nou? Dink aan Romeine 6 wat net hierna spesifiek van ons vra om nie langer in sonde te lewe nie.
3. Lees die verse later vandag weer om jou te herinner daaraan om te volhard in die vryspraak wat God vir jou gegee het, want dit is die doel van jou uitverkiesing.
4. Jy kan later vanaand die gedeelte weer lees in die konteks van Romeine 5 sowel as my bydrae daaroor: Romeine 5 – Vryspraak lei tot vrede en vrye toegang.